Ole Glahn (RV), 2006-02-01:
Når vi fra Det Radikale Venstres side er medforslagsstillere på dette beslutningsforslag, er det, fordi vi oplever, at der er for mange dyretransporter, der foregår på nogle betingelser, som sætter dyrevelfærden under pres.
Vi har registreret, at der stoppes for mange transporter, som ikke har tingene i orden, og vi mener, at det er uacceptabelt, hver gang der er dyr, der transporteres under nogle forhold, som ikke tilgodeser dyrevelfærden.
I Det Radikale Venstre er vi meget optaget af, at dyr ikke udsættes for lidelser hverken i deres opvækst eller under den yderligere situation, de kommer i, når de er nået til det stadium, hvor de skal transporteres hen til deres sidste sted, ofte slagteriet, eller hvis de skal transporteres hen til et sted, hvor de skal leve videre i en anden bedrift.
Det er faktisk mange dyr, der transporteres rundt.
Derfor er det meget vigtigt, at vi sikrer, at dyrene, så ofte som det er muligt, transporteres over korte afstande og transporteres under forhold, der er dyrevelfærdsmæssigt i orden.
Vi kan jo ikke styre det her fuldstændigt fra politisk side, men vi kan dog være med til, i det omfang vi fremmer den økologiske produktionsform, at sikre, at dyr lever under dyrevelfærdsmæssigt optimale forhold, og at de også transporteres over korte afstande.
Det er nemlig sådan, at når man producerer økologisk, er et af de krav, man stiller til økologisk produktion, at dyrene også transporteres over meget korte afstande, når de skal slagtes.
Nu er vi som lovgivere i den situation, at vi som sagt oplever, at vi ikke har kunnet sikre os, at de regler, som er udstedt, overholdes i rimeligt omfang.
Måske er det nogle ganske få transportører, som ikke gør det.
Det kunne det tyde på.
Men under alle omstændigheder er det vores pligt at overveje, hvad vi kan gøre, så det sker.
Vores bud i dette forslag er, at der skal mere kontrol til, for derved mindsker man risikoen for, at de brodne kar kan slippe fri, og samtidig øger man chancen for, at de bliver stoppet, og at der bliver givet en bøde til dem, eller oven i købet at de også får voldsommere straffe.
Vi ønsker ikke at opleve dyretransporter, hvor dyrene dør eller udmattes af eksempelvis en ekstrem grad af manglende adgang til vand.
Det budskab har vi sendt mange gange, men vi oplever stadig væk, at der er eksempler på, at dyrene ikke behandles ordentligt og dermed, at de f.eks. dør, hvilket vi har set.
Fra færdselsloven har vi jo oplevet, at det indtil nu har været effektivt at indføre en klippekortordning, der indebærer, at tre klip betyder en meget alvorlig sanktion.
I dyretransportsager er det vognmanden, der skal miste sin autorisation til at transportere dyr i en periode.
Det er naturligvis ikke så enkelt, som det er for bilister, hvor det altid er føreren af bilen, der straffes.
I dette tilfælde er det vognmanden og ikke chaufføren, der straffes, men det må være vognmandens ansvar og ledelsesopgave at sikre, at de chauffører, han har kørende med dyretransporter, af egen kraft sørger for at overholde de krav, der er til dyretransporter.
Ved at ansvarliggøre vognmanden sikrer vi os også imod, at vognmanden beordrer chauffører til at køre under ulovlige forhold vel vidende, at det aldrig vil ramme vognmanden på hans erhverv, men at det højst kan give en mindre bøde til chaufføren.
Vi skævvrider en konkurrence på markedet mellem vognmændene, hvis de, der negligerer dyrevelfærden, faktisk får økonomiske fordele af det.
Derfor har vi med stor glæde konstateret, at der fra 2007 kommer mere uddannelse på det her område, så både vognmænd og chauffører kan lære noget om dyrevelfærd og regler for dyretransporter.
Det vil sammen med vores forslag være med til at give en markant forbedring af velfærden under dyretransporten.
Jeg ser derfor ikke høringssvaret fra Dansk Transport og Logistik som et argument imod vores forslag, ej heller at det vil skade vognmandbranchen.
Vi ønsker i Det Radikale Venstre ikke at skubbe til en udvikling, som giver et større kontrolsamfund generelt, men mener, at vi med dette forslag kan være med til at fremme en kultur, hvor vi sætter dyrevelfærden i højsædet, samt at vi vil gavne mange af de vognmænd, der i dag transporterer dyr under overordnede velfærdsmæssige og ordnede forhold.
Vi vil ikke hænge et erhverv ud, men vi vil hjælpe med at luge dyremishandlere ud af branchen.
Det Radikale Venstre opfordrer derfor alle Folketingets partier til at støtte dette beslutningsforslag.